Un diàleg entre passat i present

He seguit la carrera de Roger Bernat des dels temps de la General Elèctrica i he de confessar que de l’admirada sorpresa inicial vaig passar a una temporada que directament em provocava mandra. Però en els darrers temps, sempre que n’he vist un muntatge he pensat que m’interessa i molt el camí que ha emprès a la seva olla fent el que li dóna la gana. Amb Domini Públic /DIWO em va deixar bocabadada i del tot convençuda en veure com un públic adolescent s’entregava totalment al seu joc escènic. Ahir al Museu d’Arqueologia ho va tornar a aconseguir.

No sé si és una broma del destí o una de les seves “bones intencions” però que aquest espectacle es representi al Museu d’Arqueologia em sembla perfecte. Podríem considerar arqueologia agafar un document com Numax presenta (1980) de Joaquim Jordà per estudiar una altra època, aquí el postfranquisme? En aquest cas no, això és una altra lliga, perquè parlem de teatre, document i alhora joc i experiència col·lectiva que inclou tant els artistes com el públic.

Una de les característiques del treball de Roger Bernat és la participació del públic. Sí, interacció. Sense parafernàlies ni grans pretensions, totalment a les antípodes d’alguns muntatges que ens van prometre canviar la història escènica, llegiu allò de l’smart show de la Fura aquest Grec. El treball de Bernat empra la tecnologia quan la necessita i per al que vol com un recurs més.

Ahir no calia utilitzar cap pròtesi com els auriculars de Domini Públic/DIWO perquè el públic fos actor de Numax-Fagor-Plus. Simplement es tracta del fet que els espectadors són imprescindibles per tal que la història avanci, un recurs molt agut per part del director plantejat de manera tan senzilla que semblaria un joc de nens, fent sentir còmode a tothom potenciant així l’acte del teatre com divertimento i festa popular, que aquí també es balla Carlos Gardel com a la pel·lícula de Jordà.

Núria Martínez Vernis és l’única performer –diguem-ne autoritzada– que fa d’intèrpret al principi d’una peça que, a partir d’un moment concret i pràcticament sense que el públic se n’adoni es converteix en la recreació d’una assemblea de treballadors, la missió dels quals és dir en veu alta paraules dites fa més de 30 anys algunes, l’hivern passat les altres.

Agraeixo les intervencions/interpretacions de les Mercè, Pedro, Idoia, un obrer, l’operador de càmera, el creador de l’espectacle, Joaquim Jordà, Maria Socorro o Blanca d’ahir, totes elles úniques, totes elles personals. I sorpresa, entre el públic estava el que fou l’advocat dels obrers de Numax, però ahir no va participar de l’assemblea. Aquest cap de setmana hi assistiran altres obrers i obreres de Numax i de Fagor.
Així, Numax-Fagor-Plus té com a material dramàtic, d’una banda el guió del documental Numax presenta que recull l’experiència d’un grup de treballadors que durant dos anys va col·lectivitzar i autogestionar la fàbrica d’electrodomèstics Numax de Barcelona. De l’altra, els testimonis que la companyia de Roger Bernat va enregistrar dels treballadors de la cooperativa Fagor en una de les seves naus abandonades, en convocar-los a una mena d’assemblea durant la qual van veure el film de Jordà l’hivern passat, a més de la posterior trobada amb alguns dels que foren treballadors de Numax amb el material gravat a Mondragon. Joc de miralls que va més enllà de la dicotomia entre còncaus o convexos.

No estem davant d’un projecte superficial. Cal destacar l’encertat treball de recerca històrica, de recuperació de materials de la fàbrica Numax i també els documents de Fagor, alguns exposats a l’espai escènic, a més de la feina de dramatúrgia feta a partir del film de Jordà, on se suprimeixen totalment les escenes en què intervenen els propietaris de l’empresa, que a la pel·lícula precisament es representen com una obra de teatre, i només s’han escollit intervencions dels obrers canviant-ne l’ordre respecte el film.

Amb tot aquest material i el capítol anterior del projecte, Re-presentació Numax, s’arriba a Numax-Fagor-Plus un suposat diàleg entre passat i present de la classe obrera (si és que a dia d’avui encara existeix, s’amaga o algú procura amagar-la) i la història d’un curiós fracàs teatral.

Com explica una de les treballadores de Fagor, Idoia, fracàs del creador d’un espectacle que se’n va anar a Mondragon amb una idea al cap i una història, la de Numax, i topà amb la realitat del “nosaltres” que eren els prop de 80 treballadors que només va aconseguir convocar dels 1.800 acomiadats tres mesos abans.

Per tant Plus, aquell espai desdibuixat que dóna peu a l’espectador a treure les seves pròpies conclusions, reflexions o simplement l’experiència divertida d’un espectacle diferent perquè aquí no es donen lliçons de res, gran encert del muntatge. Com si es tractés d’obtenir la refotografia perfecta, però no amb l’espai sinó amb els protagonistes.

Amb el blanc i negre de Numax, Bernat comptava amb totes les eines per assolir el color de Fagor i obtenir la imatge total. El resultat no és la fotografia perfecta, sinó una mostra d’aquell art desenfocat, real com la vida mateixa tan i tan necessari per aquests teatres que transitem habitualment. Bravo, non plus ultra!

Finalment, amb una actitud coherent amb molt del contingut que planteja l’espectacle, la companyia de Roger Bernat ha decidit resubvencionar el preu de l’entrada durant el Grec i que els espectadors paguin només 5 euros.

Teresa Ferré. Recomana, 11 juliol 2014.
______________________________________________________
Espectadors en acció

L’any 1979, després de dos anys i mig d’autogestió, els treballadors de la fàbrica barcelonina Numax decideixen abandonar l’empresa. 34 anys més tard, el 2013, la cooperativa basca d'electrodomèstics Fagor va tancar i va deixar, també, els treballadors al carrer. Numax-Fagor-Plus, l'espectacle de Roger Bernat, pretén reconstruir aquestes dues històries amb l'ajuda d'una única performer, Núria Martínez-Vernis, i dels mateixos espectadors reconvertits en obrers. Mentrestant, en la pantalla, es van alternant escenes de Numax presenta, el documental de Joaquim Jordà, i dels treballadors de la fàbrica Fagor que mentre expliquen la seva experiència reconstrueixen les assemblees dels primers. Més que un espectacle, Numax-Fagor-Plus és una experiència col·lectiva de teatre document.
El principal objectiu del muntatge de Roger Bernat és deixar constància del procès de lluita, ja que, com diu l'escriptor Pérez Andújar, la fàbrica ha deixat de ser un espai de lluita política i els símbols obrers no tenen sentit per pràcticament ningú. La voluntat de Bernat, doncs, és que sigui la paraula que ens recordi qui som. I si bé és cert que per una banda l'espectacle demostra que tot i haver passat més de 35 anys gairebé res ha canviat (com succeïx, per cert, a Tout va bien, de Jean-Luc Godard, clar referent de Bernat). Per altra, aquesta doble reconstrucció,- els de Fagor reconstruint Numax i els espectadors fent de treballadors de les dues fàbriques-, pot arribar a banalitzar i fins i tot frivolitzar el conflicte obrer. Una opció dramàtica, per cert, molt simptomàtica de la societat actual. 

 A més, és inevitable que el públic rigui i s'ho passi bé al veure com la resta, i ells mateixos, esdevenen els protagonistes de la història i, malgrat la crueltat de les paraules que llegeixen, l'humor s'acaba apoderant de l'espai. Per tant, resulta gairebé impossible que els espectadors es fiquin en la pell dels proletaris en lluita i el que havia de ser un muntatge reivindicatiu esdevé un (bon) divertimento. Una autèntica llàstima, perquè realment necessitem algú que, com diu Roger Bernat al programa de mà, ens recordi que les fàbriques i la desigualtat de classes segueix formant part del nostre dia a dia. 
Cal destacar, això sí, l'admirable treball de recerca històrica i recuperació de materials que han realitzat Bernat i companyia. També el fet que han decidit resubvencionar el preu de l'entrada durant el Festival Grec i els espectadors, per tant, només hauran de pagar 5 euros.
Aída Pallarès. Recomana, 12 juliol 2014.

______________________________________________________

Jugar a fer una representació

Es tracta de jugar a fer una representació. Com els que es vesteixen d'època i reprodueixen la guerra de Waterloo. O els Miquelets que reconstrueixen uns soldats cada cop més populars. Però, snese gaire coreografia ni pòlvora, els assitents a aquest espectacle es converteixen en treballadors d'una empresa d'electrodomèstics a punt de tancar. En la proposta de Roger Bernat no hi ha gaire èpica, només la constatació d'un fracàs en tres moments de la història. De tres fracassos, doncs. al 1979, els treballadors de Númax van voler que els obrers aprenguessin de la seva experiència (traumàtica) a través de la pel·lícula documental "Númax presenta" de Joaquim Jordà. Roger Bernat ha fet una nova desconstrucció sumant-li, ara, les opinions dels treballadors de Fagor, una altra empresa d'electrodomèstics en què els treballadors veuen impotents com la fàbrica ha de tancar. I això, que ells són socis cooperavistes. El que havia de servir per ser coresponsable, disposar d'informació de primera mà i trobar solucions pràctiques, en realitat és un mocador que fa callar les queixes, les tapa: Fer vaga o queixes públiques és tirar-se pedres a la teulada, en quant a socis d'una empresa en caiguda lliure. El tercer salt és el dels treballadros de Númax que es miren les seves pròpies opinions del 1979 i les que acaben de pronunciar al País Basc els de Fagor. 

35 anys després la situació del treballador en cadena és més fràgil. També és més dèbil el compromís amb els companys i, en certa manera, en tirar endavant una empresa que dóna de menjar a moltes famílies. El propi Roger Bernat signa alguna cita en què es confessa també perdedor: perquè ell sap que aquest espectacle performatiu mai es podrà presentar amb els treballadors d'una fàbrica; només pot pretendre interessar al públic del teatre. La revolució està venuda? La Internacional ja és només una icona caduca? La solidaritat laboral és una quimera? Si no és així, per què no hi ha més revoltes? Bernat, aparentment de manera ingènua (i amb el ganxo de les acotacions entre parèntesi que aporten comicitat a un tema aspre), planta moltes preguntes als seus oients/actors. La gent s'hi implica, entre divertit i militant. És una espurna, un crit en una època de tant soroll eixodador amorf.
Jordi Bordes. Recomana, 14 juliol 2014.

______________________________________________________ 

Què ha passat amb la lluita obrera?

Numax-Fagor-plus és el treball més reeixit de Roger Bernat des que va centrar la seva feina en el que podríem anomenar teatre sense actors o, per ser més precisos, un teatre on els intèrprets són els espectadors. No es pot parlar de teatre de participació perquè la dramatúrgia està pensada perquè siguin els espectadors els que desenvolupin l’espectacle íntegrament, a partir de les motivacions que reben amb la projecció de diàlegs i petites accions.

Numax-Fagor-plus està dividida en tres parts. La primera, a partir del documental de Joaquim Jordà sobre el conflicte laboral de la fàbrica d’electrodomèstics del mateix nom que el 1979 va derivar en una empresa autogestionada pels treballadors. La segona part s’aixeca sobre la gravació d’una assemblea a la fàbrica de Fagor a Arrasate, tancada per la cooperativa, i on Roger Bernat projecta el documental de Jordà i pregunta per què ja no es dóna aquell model de lluita. La tercera part constata com el moviment obrer i la lluita per un lloc de treball han desaparegut pràcticament a la vegada que sembla fer una crida a tornar a la mobilització.

Els espectadors, lliurement, assumeixen el paper que volen i cada funció, per tant, és diferent. Numax-Fagor-plus és un teatre-document d’agitació social que lliga amb els primers espectacles de la desapareguda companyia General Elèctrica d’Espectacles i que té la virtut de qüestionar i esperonar-nos, sense renunciar a l’autocrítica (potser per això la funció es feia al Museu d’Arqueologia). Una autocrítica que assumeix fins i tot el mateix Roger Bernat perquè la seva voluntat seria fer l’espectacle in situ, a les fàbriques.

Com a final nostàlgic convida a cantar La internacional. Amb poca participació, i sense passió, divendres passat.

Santi Fondevila. ARA, 15 juliol 2014

______________________________________________________

Desmitificació del conflicte laboral

Nou experiment interactiu de Roger Bernat. Potser un dels més reeixits... però segons com es miri. Si bé és cert que funciona millor que mai la interactivitat, és innegable que Bernat basteix un muntatge humorístic a partir d’experiències gens alegres, com són les de les lluites obreres de dues empreses: Numax a finals dels setanta, Fagor en la darrera dècada.

La paternitat de l’invent és compartida;  ‘Numax-Fagor...’ s’explica,  sobretot,  a partir del documental ‘Numax presenta’, de Joaquim Jordà.  Un celebrat clàssic del gènere que retrata  la pírrica experiència autogestionària dels treballadors de Numax, una petita empresa d’electrodomèstics catalana que havia fet fallida a mitjans dels anys setanta.

L’espectacle, un exemple canònic de teatre-document, té dues cares. Una de convencional, nodrida a partir de projeccions de l’esmentada cinta i d’un remake sobre la situació viscuda, més recentment, pels treballadors de la cooperativa basca Fagor (la més gran d’Espanya).

L’altra —la més arriscada— convida els espectadors a ser protagonistes. Cadascú assumeix un paper de l’auca, llegint, en pantalla, els discursos dels activistes històrics d’ambdós conflictes laborals (Numax i Fagor). Hi ha qui ho fa amb certa convicció...hi ha qui, es nota, no ha patit mai cap problema laboral... ni de lluny. El resultat és refrescant, divertit, i un punt desmitificador...però no sé fins a quin punt són moments per riure’s de les penúries laborals de ningú, sincerament.
Víctor Giralt. Recomana, 19 juliol 2014

______________________________________________________ 

